b"\n_START_ARTICLE_\nStarCraft\n_START_SECTION_\nUniversul jocului\n_START_PARAGRAPH_\nMul\xc8\x9bi critici consider\xc4\x83 c\xc4\x83 Blizzard Entertainment a revolu\xc8\x9bionat genul jocurilor de strategie \xc3\xaen timp real prin utilizarea a trei rase distincte \xc3\xaen StarCraft. Toate unit\xc4\x83\xc8\x9bile sunt unice \xc3\xaen cadrul raselor respective \xc8\x99i, cu toate c\xc4\x83 o compara\xc8\x9bie \xc3\xaen mare asupra unor anumite tipuri de unit\xc4\x83\xc8\x9bi din arborele tehnologic al jocului este posibil\xc4\x83, fiecare unitate se comport\xc4\x83 diferit \xc8\x99i necesit\xc4\x83 tactici diverse pentru a avea succes. Enigmaticii Protoss au acces la unit\xc4\x83\xc8\x9bi \xc8\x99i ma\xc8\x99in\xc4\x83rii puternice, la tehnologii avansate precum scuturi de energie \xc8\x99i abilitatea de a se deplasa la o vitez\xc4\x83 superluminic\xc4\x83 pe plan local, toate av\xc3\xa2nd la baz\xc4\x83 puterile lor psionice. Cu toate acestea, for\xc8\x9bele lor necesit\xc4\x83 un proces de fabrica\xc8\x9bie lung \xc8\x99i costisitor, \xc3\xaencuraj\xc3\xa2nd astfel juc\xc4\x83torii s\xc4\x83 urmeze o strategie bazat\xc4\x83 pe calitatea unit\xc4\x83\xc8\x9bilor \xc8\x99i nu pe num\xc4\x83rul lor. Zerg, o ras\xc4\x83 asem\xc4\x83n\xc4\x83toare insectelor, are unit\xc4\x83\xc8\x9bi \xc8\x99i construc\xc8\x9bii complet organice, care pot fi produse rapid \xc8\x99i relativ ieftin, \xc3\xaens\xc4\x83 acestea sunt mai slabe \xc8\x99i se bazeaz\xc4\x83 pe num\xc4\x83r \xc8\x99i vitez\xc4\x83 pentru a cople\xc8\x99i adversarii. Terranii urmeaz\xc4\x83 calea de mijloc \xc3\xaen compara\xc8\x9bie cu celelalte rase, av\xc3\xa2nd unit\xc4\x83\xc8\x9bi flexibile \xc8\x99i versatile. Ei au acces la tehnologii \xc8\x99i ma\xc8\x99in\xc4\x83rii balistice, precum tancuri \xc8\x99i arme nucleare. De\xc8\x99i fiecare ras\xc4\x83 este unic\xc4\x83 din punct de vedere al structurii, nici o ras\xc4\x83 nu are un avantaj nativ asupra celorlalte dou\xc4\x83. Fiecare fac\xc8\x9biune este echilibrat\xc4\x83 \xc3\xaen raport cu celelalte dou\xc4\x83, astfel \xc3\xaenc\xc3\xa2t de\xc8\x99i au diferite atuuri, puteri \xc8\x99i abilit\xc4\x83\xc8\x9bi, for\xc8\x9ba lor este asem\xc4\x83n\xc4\x83toare. Jocul este echilibrat prin intermediul unor patch-uri (pachete de corec\xc8\x9bie) asigurate de Blizzard._NEWLINE_Inteligen\xc8\x9ba artificial\xc4\x83 a jocului StarCraft este scalar\xc4\x83, de\xc8\x99i juc\xc4\x83torul nu poate schimba gradul de dificultate \xc3\xaen timpul campaniei jocului singleplayer. Fiecare campanie a jocului \xc3\xaencepe cu adversari care practic\xc4\x83 un joc modest; dificultatea jocului cre\xc8\x99te pe m\xc4\x83sur\xc4\x83 ce campania avanseaz\xc4\x83. \xc3\x8en editorul de nivel inclus \xc3\xaen joc, un designer are acces la patru set\xc4\x83ri de dificultate: \xe2\x80\x9eu\xc8\x99or\xe2\x80\x9d, \xe2\x80\x9emediu\xe2\x80\x9d, \xe2\x80\x9egreu\xe2\x80\x9d \xc8\x99i \xe2\x80\x9efoarte greu\xe2\x80\x9d. Fiecare nivel de dificultate este diferit, av\xc3\xa2nd unit\xc4\x83\xc8\x9bi \xc8\x99i tehnologii disponibile adecvate, precum \xc8\x99i o complexitate corespunz\xc4\x83toare a planific\xc4\x83rilor tactice \xc8\x99i strategice ale inteligen\xc8\x9bei artificiale. Campania jocului are treizeci de misiuni, fiecare ras\xc4\x83 av\xc3\xa2nd zece misiuni de \xc3\xaendeplinit.\n_START_SECTION_\nAdministrarea resurselor\n_START_PARAGRAPH_\nFiecare ras\xc4\x83 se bazeaz\xc4\x83 pe dou\xc4\x83 resurse pentru a sus\xc8\x9bine economia jocului \xc8\x99i a construi unit\xc4\x83\xc8\x9bi: minerale \xc8\x99i gaze naturale Vespene. Mineralele sunt necesare pentru toate cl\xc4\x83dirile \xc8\x99i unit\xc4\x83\xc8\x9bile, fiind ob\xc8\x9binute prin recoltare de c\xc4\x83tre o unitate special\xc4\x83 direct din centrele \xc3\xaempr\xc4\x83\xc8\x99tiate pe toat\xc4\x83 harta. Juc\xc4\x83torii au nevoie de gazele Vespene pentru a construi unit\xc4\x83\xc8\x9bi \xc8\x99i structuri avansate, acestea fiind ob\xc8\x9binute prin intermediul unor rafin\xc4\x83rii construite deasupra gheizerelor. Ulterior, o unitate-muncitor transport\xc4\x83 gazele spre centrul de colectare. \xc3\x8en plus, juc\xc4\x83torii trebuie s\xc4\x83 reglementeze nivelul proviziilor necesare propriilor trupe pentru a fi siguri c\xc4\x83 pot construi num\xc4\x83rul de unit\xc4\x83\xc8\x9bi de care au nevoie. Natura acestor provizii difer\xc4\x83 \xc3\xaen func\xc8\x9bie de ras\xc4\x83: Terranii au provizii fizice stocate \xc3\xaen depozite, Protoss folosesc un centru de energie psionic\xc4\x83, iar Zerg depind de unit\xc4\x83\xc8\x9bile suzerane de control prezente. Mecanica proviziilor func\xc8\x9bioneaz\xc4\x83 \xc3\xaen mod asem\xc4\x83n\xc4\x83tor pentru toate cele trei rase (\xc3\xaens\xc4\x83 cu efecte secundare diferite pentru fiecare specie), permi\xc8\x9b\xc3\xa2ndu-le juc\xc4\x83torilor s\xc4\x83 creeze noi unit\xc4\x83\xc8\x9bi numai atunci c\xc3\xa2nd exist\xc4\x83 suficiente provizii pentru ele.\n_START_SECTION_\nDezvoltarea bazelor\n_START_PARAGRAPH_\nStructurile Protoss \xc8\x99i Zerg sunt limitate la anumite zone: cl\xc4\x83dirile Protoss trebuie s\xc4\x83 fie conectate la o re\xc8\x9bea de energie, \xc3\xaen timp ce toate structurile Zerg trebuie s\xc4\x83 fie amplasate pe un covor de biomas\xc4\x83 denumit creep, produs de anumite cl\xc4\x83diri. Construc\xc8\x9biile Terrane nu sunt la fel de restric\xc8\x9bionate; unele cl\xc4\x83diri primare ale bazei pot decola \xc8\x99i zbura lent spre o nou\xc4\x83 destina\xc8\x9bie. Structurile tere\xc8\x99trilor necesit\xc4\x83 \xc3\xaens\xc4\x83 o unitate-muncitor prezent\xc4\x83 \xc3\xaen permanen\xc8\x9b\xc4\x83 pentru a construi cl\xc4\x83direa. De asemenea, dac\xc4\x83 o cl\xc4\x83dire a fost avariat\xc4\x83 serios, aceasta este afectat\xc4\x83 de incendii \xc8\x99i va arde singur\xc4\x83 din temelii dac\xc4\x83 nu este reparat\xc4\x83 de o unitate-muncitor. Rasa Protoss, prin contrast, nu necesit\xc4\x83 dec\xc3\xa2t ca unitatea-muncitor s\xc4\x83 transporte cl\xc4\x83direa pe teatrul de opera\xc8\x9biuni prin intermediul unei tehnologii avansate, aceasta dezvolt\xc3\xa2ndu-se singur\xc4\x83 treptat. Structurile Protoss beneficiaz\xc4\x83 \xc8\x99i de scuturi de protec\xc8\x9bie care pot fi regenerate (cl\xc4\x83direa nu poate fi reparat\xc4\x83 \xc3\xaens\xc4\x83). Structurile Zerg apar prin metamorfozarea unei unit\xc4\x83\xc8\x9bi-muncitor \xc8\x99i sunt capabile de a se vindeca lent singure.\n_START_SECTION_\nMultiplayer\n_START_PARAGRAPH_\nMultiplayer-ul jocului StarCraft are la baz\xc4\x83 serviciul on-line Battle.net al Blizzard Entertainment. Prin intermediul acestuia, p\xc3\xa2n\xc4\x83 la opt juc\xc4\x83tori pot concura \xc3\xaentr-o varietate de moduri ale jocului: de la anihilarea complet\xc4\x83 a celorlal\xc8\x9bi juc\xc4\x83tori (care poate fi competitiv\xc4\x83, folosind sistemul Ladder, sau f\xc4\x83r\xc4\x83 clasament), p\xc3\xa2n\xc4\x83 la jocuri cu obiective gen \xe2\x80\x9eregele dealului\xe2\x80\x9d (\xc3\xaen englez\xc4\x83: king of the hill) sau \xe2\x80\x9ecapturarea steagului inamic\xe2\x80\x9d (\xc3\xaen englez\xc4\x83: capture the flag). \xc3\x8en plus, jocul are o varietate de scenarii specializate pentru diferite tipuri de joc, precum simularea unui joc de fotbal american, folosirea unit\xc4\x83\xc8\x9bii Terrane \xe2\x80\x9eHovercraft\xe2\x80\x9d \xc3\xaentr-o curs\xc4\x83 de motociclete sau g\xc4\x83zduirea unei competi\xc8\x9bii Zerg care const\xc4\x83 \xc3\xaentr-o v\xc3\xa2n\xc4\x83toare. StarCraft este printre pu\xc8\x9binele jocuri care includ o instalare de tip \xe2\x80\x9espawn\xe2\x80\x9d. Aceasta necesit\xc4\x83 instalarea de pe discul compact \xc8\x99i prezen\xc8\x9ba unei chei de activare pentru a func\xc8\x9biona ca versiunea complet\xc4\x83. Totu\xc8\x99i, o cheie de activare suport\xc4\x83 p\xc3\xa2n\xc4\x83 la opt instal\xc4\x83ri de tip \xe2\x80\x9espawn\xe2\x80\x9d cu acces la Battle.net. Limit\xc4\x83rile unei instal\xc4\x83ri de tip \xe2\x80\x9espawn\xe2\x80\x9d constau \xc3\xaen eliminarea jocului solitar, crearea unui joc multiplayer \xc8\x99i folosirea editorului de campanie.\n_START_SECTION_\nPoveste\n_START_PARAGRAPH_\nPovestea din StarCraft este prezentat\xc4\x83 prin manualul s\xc4\x83u de instruc\xc8\x9biuni, informa\xc8\x9biile pentru fiecare misiune \xc8\x99i conversa\xc8\x9biile din cadrul misiunilor \xc3\xaen sine, \xc3\xaempreun\xc4\x83 cu utilizarea secven\xc8\x9belor cinematografice \xc3\xaen punctele cheie. Jocul \xc3\xaen sine este \xc3\xaemp\xc4\x83r\xc8\x9bit \xc3\xaen trei episoade, c\xc3\xa2te unul pentru fiecare ras\xc4\x83 a jocului. \xc3\x8en primul segment al jocului, juc\xc4\x83torul \xc8\x99i Jim Raynor \xc3\xaencearc\xc4\x83 s\xc4\x83 controleze colonia Mar Sara \xc3\xaen urma atacurilor Zergilor asupra altor lumi terrane. Dup\xc4\x83 ce Confedera\xc8\x9bia l-a arestat pe Raynor pentru distrugerea propriet\xc4\x83\xc8\x9bilor Confedera\xc8\x9biei, \xc3\xaen ciuda faptului c\xc4\x83 a fost infestat\xc4\x83 de Zergi, juc\xc4\x83torul se al\xc4\x83tur\xc4\x83 lui Arcturus Mengsk \xc8\x99i Fiilor lui Korhal. Raynor, care este eliberat de trupele lui Mengsk, li se se al\xc4\x83tur\xc4\x83 \xc8\x99i \xc3\xaenso\xc8\x9be\xc8\x99te frecvent juc\xc4\x83torul \xc3\xaen misiuni. Mengsk \xc3\xaencepe apoi s\xc4\x83 utilizeze tehnologia confederat\xc4\x83 capturat\xc4\x83 pe Mar Sara pentru a-i ademeni pe Zergi pentru a ataca instala\xc8\x9biile Confedera\xc8\x9biei \xc8\x99i pentru a-\xc8\x99i dezvolta propriile obiective. Dup\xc4\x83 ce l-a obligat pe generalul confederat Edmund Duke s\xc4\x83 i se al\xc4\x83ture, Mengsk sacrific\xc4\x83 propriul s\xc4\x83u comandant, pe Sarah Kerrigan, pentru a asigura distrugerea Confedera\xc8\x9biei prin atragerea Zergului \xc3\xaen capitala confederat\xc4\x83 Tarsonis. Raynor este indignat de adev\xc4\x83ratele scopuri ale lui Mengsk de a ob\xc8\x9bine puterea cu orice pre\xc8\x9b \xc8\x99i dezerteaz\xc4\x83, lu\xc3\xa2nd cu el o mic\xc4\x83 armat\xc4\x83 a fostei mili\xc8\x9bii coloniale din Mar Sara. Mengsk reorganizeaz\xc4\x83 ceea ce r\xc4\x83m\xc3\xa2ne din popula\xc8\x9bia terran\xc4\x83 \xc3\xaen Dominionul Terran, \xc3\xaencunun\xc3\xa2ndu-se ca \xc3\xaemp\xc4\x83rat._NEWLINE_A doua campanie dezv\xc4\x83luie c\xc4\x83 Kerrigan nu a fost ucis\xc4\x83 de Zergi, ci a fost capturat\xc4\x83 \xc8\x99i infestat\xc4\x83 \xc3\xaen efortul de a \xc3\xaencorpora tr\xc4\x83s\xc4\x83turile ei umane psionice \xc3\xaen bazinul genetic Zerg. Ea apare cu mult mai multe puteri psionice \xc8\x99i cu for\xc8\x9b\xc4\x83 fizic\xc4\x83 sporit\xc4\x83, ADN-ul ei s-a modificat complet. \xc3\x8entre timp, comandantul Protoss, Tassadar, descoper\xc4\x83 c\xc4\x83 cerebralii Zerg (cerebrates) nu pot fi uci\xc8\x99i prin mijloace conven\xc8\x9bionale, ci c\xc4\x83 pot fi r\xc4\x83ni\xc8\x9bi de puterile p\xc4\x83zite \xc3\xaen templul \xc3\xaentunecat (dark templar) eretic. Tassadar se aliaz\xc4\x83 cu prelatul dark templar Zeratul, care \xc3\xael asasineaz\xc4\x83 pe Zasz, unul dintre cerebrates Zerg din grupurile lor-stup (hives) de pe Char. Moartea lui Zasz face ca for\xc8\x9bele sale s\xc4\x83 treac\xc4\x83 f\xc4\x83r\xc4\x83 control prin stupii Zerg, dar leag\xc4\x83 un scurt timp min\xc8\x9bile lui Zeratul \xc8\x99i Zerg Overmind, permi\xc8\x9b\xc3\xa2ndu-i \xc3\xaen cele din urm\xc4\x83 Overmind-ului s\xc4\x83 afle loca\xc8\x9bia lumii de origine protoss Aiur, pe care Overmind a c\xc4\x83utat-o \xe2\x80\x8b\xe2\x80\x8bde milenii. Principalul roi Zerg invadeaz\xc4\x83 rapid planta Aiur, \xc3\xaen timp ce Kerrigan este trimis\xc4\x83 s\xc4\x83 se ocupe de Tassadar \xc8\x99i, \xc3\xaen ciuda rezisten\xc8\x9bei grele a Proto\xc8\x99ilor, Overmind-ul este capabil s\xc4\x83 se infiltreze \xc3\xaen crusta planetei._NEWLINE_\xc3\x8en ultimul episod al jocului Aldaris \xc8\x99i guvernul Protoss \xc3\xael consider\xc4\x83 pe Tassadar un tr\xc4\x83d\xc4\x83tor \xc8\x99i un eretic pentru c\xc4\x83 a conspirat cu templul \xc3\xaentunecat. Juc\xc4\x83torul (ulterior este dezv\xc4\x83luit \xc3\xaen rolul lui Artanis) ini\xc8\x9bial, \xc3\xael ajut\xc4\x83 pe Aldaris pentru ap\xc4\x83rarea planetei Aiur de invazia Zerg, dar \xc3\xaen timp ce se afl\xc4\x83 \xc3\xaen misiune pentru a-l aresta pe Tassadar, juc\xc4\x83torul se al\xc4\x83tur\xc4\x83 acestuia \xc3\xaen schimb. Un r\xc4\x83zboi civil Protoss izbucne\xc8\x99te, pun\xc3\xa2ndu-i pe Tassadar, Zeratul \xc8\x99i alia\xc8\x9bii lor s\xc4\x83 lupte \xc3\xaempotriva unit\xc4\x83\xc8\x9bilor Protoss. Templierii \xc3\xaentuneca\xc8\x9bi \xc3\xae\xc8\x99i dovedesc valoarea \xc3\xaen momentul \xc3\xaen care \xc3\xae\xc8\x99i folosesc energiile pentru a ucide \xc3\xaenc\xc4\x83 dou\xc4\x83 cerebrates Zerg de pe Aiur, iar Conclavul se \xc3\xaempac\xc4\x83 cu ei. Ajutat de for\xc8\x9bele lui Raynor - care s-au unit cu ale lui Tassadar \xc3\xaenapoi pe Char - Protoss-ul a trecut prin ap\xc4\x83rarea sl\xc4\x83bit\xc4\x83 a Overmind-ului \xc8\x99i a distrus carapacea exterioar\xc4\x83 a Overmind-ului, dar a avut pierderi grele \xc3\xaen acest proces. Tassadar \xc3\xae\xc8\x99i canalizeaz\xc4\x83 propriile energii psionice \xc3\xaen combina\xc8\x9bie cu cele ale templierului \xc3\xaentunecat prin coca navei sale de comand\xc4\x83 \xc8\x99i o pr\xc4\x83bu\xc8\x99e\xc8\x99te \xc3\xaen Overmind, sacrific\xc3\xa2ndu-se pentru a o distruge.\n_START_SECTION_\nNuveliz\xc4\x83ri\n_START_PARAGRAPH_\nPovestirea StarCraft: Revelations a ap\xc4\x83rut la 29 martie 1999 \xc3\xaen revista Amazing Stories, a fot scris\xc4\x83 de Chris Metzen \xc8\x99i Sam Moore. La jum\xc4\x83tatea anului 2000 \xc3\xaen aceea\xc8\x99i revist\xc4\x83 a ap\xc4\x83rut povestirea StarCraft: Hybrid de Micky Neilson._NEWLINE_Romanul StarCraft: Uprising de Micky Neilson  a ap\xc4\x83rut ini\xc8\x9bial ca e-book \xc3\xaen decembrie 2000 \xc8\x99i prezint\xc4\x83 originea personajului Sarah Kerrigan._NEWLINE_Romanul StarCraft: Cruciada lui Liberty a ap\xc4\x83rut la 1 martie 2001 \xc8\x99i a fost scris de Jeff Grubb \xc8\x99i publicat de Simon & Schuste._NEWLINE_\xc3\x8en noiembrie 2007 a ap\xc4\x83rut The StarCraft Archive care con\xc8\x9bine e-book-ul/cartea Uprising \xc8\x99i c\xc4\x83r\xc8\x9bile tip\xc4\x83rite Cruciada lui Liberty (2001), StarCraft: Shadow of the Xel'Naga (Umbra Xel'Naga, ap\xc4\x83rut\xc4\x83 prima dat\xc4\x83 \xc3\xaen iulie 2001), StarCraft: Speed of Darkness (Viteza \xc3\xaentunericului, ap\xc4\x83rut\xc4\x83 prima dat\xc4\x83 \xc3\xaen iunie 2002)."